Betogers steek brandweerwa aan die brandDie brandweerwa. Foto: @TrafficSA / Twitter ŉ Brandweerwa is Woensdagaand deur ŉ groep inwoners van Soweto, suid van Johannesburg, aan die brand gesteek tydens ŉ betoging oor kragonderbrekings in die gebied. Robert Mulaudzi, woordvoerder van die Johannesburgse nooddienste, het Donderdag gesê die brandweerwa het deur die gebied gery toe betogers van die nabygeleë Msimhlophe-hostel dit met klippe begin gooi het. “Die brandweerwa is kort daarna aan die brand gesteek en het heeltemal uitgebrand,” het Mulaudzi gesê. “Een beampte is tydens die voorval beseer en moes na ŉ hospitaal geneem word.” Inwoners van die hostel het vroeër die strate ingevaar om oor kragonderbrekings in die gebied te betoog. Hoofsupt. Wayne Minnaar, woordvoerder van die Johannesburgse metropolisie, het gesê die betogings het tot Donderdag in die vroeë oggendure voortgeduur. “Die situasie is nou weer kalm, maar beamptes is in die gebied om die situasie dop te hou,” het hy gesê. Niemand is nog in verband met die voorval in hegtenis geneem nie.